Tintti Neuvostojen maassa

Tintti Neuvostojen maassa () on belgialaisen Hergén luoman Tintti-sarjakuvasarjan ensimmäinen albumi. Ensi kerran se nähtiin Le Vingtième Siècle -lehden nuorten liitteessä jatkokertomuksena, jonka ilmestyminen alkoi 10. tammikuuta 1929.http://www.kolumbus.fi/ranska/ranska/sarjakuvat/tintti-2.html  Albumi on poliittinen satiiri Neuvostoliiton oloista, bolševismista ja neuvostopropagandan väittämästä tehokkaasta maatalous- ja teollisuustuotannosta. 

Tintti Neuvostojen maassa julkaistiin vuonna 1930 Belgiassa albumina. Vuonna 1936 Belgiassa julkaistiin siihen mennessä ilmestyneet Tintti-tarinat uudelleen albumeina, mutta tästä kirjasta Hergé ei halunnut uusintapainosta, koska piti piirrostyötä liian kehnona. Hän torjui myös toisen maailmansodan aikaan saksalaisen kustantamon pyynnön julkaista albumi Saksassa osana bolševismin vastaista propagandaa.

Hergé ei myöskään sodan jälkeen tehnyt siitä väritettyä ja uudelleenpiirrettyä laitosta toisin kuin muista varhaisista Tintti-albumeista, mukaan lukien rasistiseksi väitetty Tintti Afrikassa, jonka ylilyöntejä pehmennettiin uudisversioissa. Tarina julkaistiin uudelleen 1973 osana Archives Hergé -kirjasarjaa ja albumina vasta 1981,  alkuperäisen version näköispainoksena – mustavalkoisena ja yli 120 sivua pitkänä. 

Suomeksi tämä albumi julkaistiin vasta vuonna 1986.

Vuden 2025 alussa Yhdysvalloissa albumi menetti tekijänoikeuden suojansa. Euroopan unionissa albumin tekijänoikeudet vapautuvat vuonna 2054, kun Hergén kuolinvuodesta tulee kuluneeksi 70 vuotta. Tekijänoikeuden suojan menetys USA:ssa koski vain tätä Tintti-sarjakuvaa. 

 Lähteet 

 Aiheesta muualla 
 Erkki Vettenniemi & Jukka Petäjä: Maailman tunnetuin lehtimies lähti Neuvostojen maahan 75 vuotta sitten. Helsingin Sanomat 10.1.2004.
 Reijo Valta: Tintti Neuvostojen maassa. Pois työpöydältä 28.8.2007.

Luokka:Tintin seikkailut -sarjakuva-albumit
Luokka:Vuoden 1930 kirjat